Quicquid a fidelibus populis matri ęcclesię possidendum traditur, seu qualibet juxta et legali adquisitione consequitur, memorie necesse est commendari curetur: quod a quocumque pie et fideliter agitur, nec oblivioni aliquo modo tradatur, nec cujuslibet fraude mutetur. Quapropter ego, Erlebaudus, capellanus donni Humberti* senioris, Sarmatiensis castri domini, cogitans retributionem bonorum et malorum in die judicii, veniens ad extrema, tradidi Deo et sancte Dei Genitricis Marię, ac monachis ibidem servientibus Deo, duos jornales optimos, qui sunt subtus molendinum Raynerii ad exitum Vadi et in antea desuper ad dexteram vię quę ducit in valle Vulleiaco; unum campum optimum qui dicitur Querra, ubi continentur novem jornales, pro remedio animę meę parentumque meorum et pro adquirenda michi et parentibus meis requie eterna. Signum Erlebaudi, qui hanc donationem fecit. Signum Walterii, capellani ecclesię Sarmatię. Signum Raynerii senioris, patris Raynerii junioris. Sig. Wibaudi, ejusdem sanctę Marię famuli. Signum Constantii, qui fuit patruus Walterii de Chalma. Quod si aliquis homo, quod absit, maligno spiritu seductus, contra hanc donationem legitime factam venire temptaverit, evindicare non valeat, quod repetit, sed insuper convictus a justis judicibus, sancto loco cui calumpniam inferre conatus est XXti libras persolvat et donatio nostra firma stabilisque permaneat. Si autem in sua malitia perduraverit et emendare noluerit, quod injuste presumpsit, sciat se cum Juda traditore esse dampnandum.